Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Н.С. поднесена против Решение на Општина Кисела Вода, по предметот Барање за пристап до информации од јавен карактер, на 01.03.2024 година го донесе следното

**Р Е Ш Е Н И Е**

**1**. Жалбата изјавена од Н.С. поднесена против Решение на Општина Кисела Вода бр.08-583/3 (врска бр.08-9475/23) од 31.01.2024 година, заведена во Агенцијата под бр.08-451 на 16.02.2024 година, по предметот Барање за пристап до информации од јавен карактер**, СЕ ОДБИВА како неоснована**.

**2. СЕ ПОТВРДУВА** Решението на Имателот на информација бр.08-583/3 (врска бр.08-9475/23) од 31.01.2024 година**.**

**О Б Р А З Л О Ж Е Н И Е**

Н.С. како што е наведено во Жалбата, на 13.12.2023 година поднел Барање за пристап до информации од јавен карактер до Општина Кисела Вода, со кое побарал по е – маил, по телефон, или лично подигнување од архива да му се достави известување во писмена форма од следната информација:

 “Рок на важност и примена на план бр.728/2007 за ГУП населено место Сопиште и Одлука за изменување и дополнување на Одлуката за локален надоместок бр.07-446/3 од 30.01.2007 фотокопија во прилог“.

 Имателот на информации постапувајќи по наведеното барање донел Решение бр.08-9475/2 од 20.11.2023 година со кое Барањето на Барателот на информации се уважува.

Незадоволен од донесеното Решение Барателот на информации на 01.12.2023 година поднел Дополнително барање, заведено во Општината под бр.08-9475/3-1, со кое побарал да му се достави лично со претходно известување по телефон или е-маил фотокопија од следната информација:

“Барам дополнителна информација од јавен карактер за рок на важност и примена на план бр.728/2007 за ГУП н.м Сопиште од страна на Општина Кисела Вода од причини што Изводот од планот е издаден од страна на Општина Кисела Вода и за истиот од горенаведениот орган е донесена Одлука за изменување и дополнување на Одлуката за локален надоместок бр.07-446/3 од 30.01.2007 г. Прашањето беше прецизно поставено во претходното барање, беше само за општиот акт, а не за конкретна парцела. Прилогот беше доставен само за прецизирање“.

Постапувајќи по Дополнителното Барање на Барателот, Имателот на информации до Барателот доставил Одговор на повторно Барање за пристап до информации од јавен карактер за дополнителна информација.

Незадоволен од добиениот Одговор, Барателот на информации во законски предвидениот рок поднесе Жалба, заведена во архивата на Агенцијата под бр.08-451 на 27.12.2023 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, со Решение бр.08-451 од 10.01.2024 година Жалбата ЈА УВАЖИ, Решението на Имателот на информации бр.08-9475/2 од 20.11.2023 година го поништи и предметот го врати на повторно постапување пред првостепениот орган, со укажување како да постапи.

Имателот на информации, постапувајќи по Решението на Агенцијата на 05.02.2024 година до Агенцијата по електронски пат достави Допис заведен во Агенцијата под бр.08-451 во кој наведува дека: “...Општина Кисела Вода доставените барања од страна на барателот ...со Допис-Препраќање на Барање за пристап до информации од јавен карактер бр.08-9475/1 од 02.11.2023 година и Дополнителното Барање бр.08-9475/3 од 01.12.2023 година, заведен под бр.08-583/2 (врска бр.08-9475/23) од 31.01.2024 година ги препратила на надлежност во Општина Сопиште на ден 02.02.2024 година. Во прилог го достави Решението на постапувањето на Имателот, бр.08-583/3 (врска бр.08-9475/23) од 31.01.2024 година и сите списи во врска со предметот.

Незадоволен од горенаведеното Решение, Барателот на информации на 16.02.2024 година до Агенцијата повторно достави Жалба, заведена под бр.08-451, во која е наведено:“...Општина Кисела Вода е имател на информацијата која ми е потребна, бидејќи на 19.11.2007 година издале Извод од ГУП за н.м Сопиште и донела Одлука за изменување и дополнување на одлуката за локален надоместок на 30.01.2007 год. која е цитирана во Изводот од ГУП бр.728/2007 за примена на планот (видно од доставените прилози во претходната жалба)...Општина Сопиште не го издала горенаведениот Извод од план и не ја донела горенаведената Одлука за изменување и дополнување на одлуката за локален надоместок и според тоа не може да влијае на важноста на планот кој е применуван од странана Општина Кисела Вода“.

Агенцијата, преку е-маил заведен под бр.08-451 од 16.02.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 26.02.2024 година, Имателот на информации до Агенцијата достави допис “Доставување на целокупната документација во врска со предметната жалба за Ваше понатамошно постапување и одлучување“ бр.08-583/7 од 21.02.2024 година. Во прилог го достави Решението бр.08-583/3 (врска бр.08-9475/23) од 31.01.2024 година и сите списи во врска со предметот. Во Решението е наведено: “...Општина Кисела Вода како првостепен орган во повторното постапување по дадените укажувања во Решението бр.08-451 од 10.01.2024 година на Агенцијата и врз основа на добиените Одговори од страна на Секторот за урбанизам и просторно планирање поднесеното Барање за пристап до информации од јавен карактер и Дополнителното Барање за пристап до информации од јавен карактер под горенаведените броеви, ги препраќа на надлежност во Општина Сопиште како имател на бараната информација од следната причина: Врз основа на доставените Одговори под горенаведените броеви од страна на Секторот за урбанизам и просторно планирање било констатирано дека Општина Кисела Вода не располага со бараната информација“.

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението бр.08-583/3 (врска бр.08-9475/23) од 31.01.2024 година** **на Имателот на информации го потврди**, поради следното:

Агенцијата утврди дека Имателот на информации постапил правилно по укажувањата на Агенцијата во Решението бр.08-451 од 10.01.2024 година, односно постапил согласно член 18 став 1 од Законот за слободен пристап до информации од јавен карактер според кој „Ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имател на информацијата и за тоа да го извести барателот“.

Во конкретниот случај, Имателот на информации постапил согласно горецитираниот член од Законот за слободен пристап до информациите од јавен карактер, со тоа што бараната информација ја препратил на понатамошна надлежност до Општина Сопиште.

На 29.02.2024 година, Општина Сопиште до Агенцијата преку електронска пошта достави Допис бр.08-344/2 од 29.02.2024 година, во кој е наведено: “Во врска со препратеното барање за информации од јавен карактер од страна на Општина Кисела Вода со архивски број 08-583/2 Општина Кисела Вода и наш број 08-344/1 од 02.02.2024 година во кое се бара информација за Рок на важност и примена на план број 728/2007 за ГУП населено место Сопиште, Одлука за изменување и дополнување на Одлука за локален надоместок бр. 07-446/3 од 2007 година Ве известуваме за следното: Со донесување Одлука број 07-3968/1 од 09.11.2012 година за усвојување на урбанистички план за село Сопиште (со разработка на блок 1) кој е усогласен со границите на политичка Општина Сопиште, престанува да важи претходно донесениот Генерален урбанистички план за село Сопиште и сите негови измени и дополни, а тоа значи дека престанува да важи и наведениот план во барањето за информации од јавен карактер“.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**